যাদবপুরের নয়া খসড়া বিধি (স্ট্যাটুট) নিয়ে আরও বিতর্কের অবকাশ তৈরি হল! বিশ্ববিদ্যালয়ের শৃঙ্খলারক্ষা সুনিশ্চিত করতে খসড়া বিধিতে অধ্যাপক-কর্মীদের পাশাপাশি পড়ুয়া ও গবেষকদের ‘শৃঙ্খলারক্ষা’র নিদানও দেওয়া হয়েছে। খসড়া বিধিতে বলা হয়েছে, বিশ্ববিদ্যালয়ের ডিন অফ স্টুডেন্টসের নিয়ন্ত্রণে থেকে ‘ডিরেক্টর অফ ইউথ ওয়েলফেয়ারে’র অন্যতম কাজ হবে পড়ুয়া এবং গবেষকদের ‘অনৈতিক’ (আনএথিক্যাল অ্যান্ড ইমমরাল অ্যাক্টিভিটিজ) কাজকর্মের উপর নজরদারি করা!
প্রসঙ্গত, বিশ্ববিদ্যালয়ের পুরনো বিধিতে এই বিষয়টি ছিল না। দেখা যাচ্ছে, পুরনো বিধির ৫৪ নম্বর পৃষ্ঠায় ‘ডিরেক্টর অফ ইউথ ওয়েলফেয়ার’ অফিসারের কাজ হিসাবে লেখা আছে, তিনি ‘ছাত্রকল্যাণে’ কাজ করবেন। পাশাপাশিই, ডিন অফ স্টুডেন্টস তাঁকে অন্য যেসব কাজের নির্দেশ দেবেন, সেগুলি পালন করবেন। নতুন খসড়া বিধির ৪২ নম্বর পৃষ্ঠায় পুরনো বিধির ওই কাজকর্মের সঙ্গে পড়ুয়া ও গবেষকদের ‘অনৈতিক’ কাজকর্মের উপর নজরদারি করার কথাও বলা হয়েছে। 
স্বভাবতই বিষয়টি নিয়ে বিতর্ক দেখা দিয়েছে। ‘অনৈতিক’ কাজকর্ম বলতে কী বোঝানো হচ্ছে, তা নিয়ে প্রশ্ন তুলেছেন যাদবপুরের পড়ুয়া এবং গবেষকেরা। ইঞ্জিনিয়ারিং ফ্যাকাল্টির ছাত্র সংসদের (ফেটসু) বিদায়ী চেয়ারম্যান শুভব্রত দত্ত এদিন বলেছেন, ‘‘কোন কাজ অনৈতিক, সেটি কে ঠিক করবে? একজনের উপর সেই বিচারের দায়িত্ব দিয়ে দেওয়া কতটা গণতান্ত্রিক? স্ট্যাটুটে শেষপর্যন্ত  এই বিষয়টি থাকলে আমরা অবশ্যই প্রতিবাদ করব।’’ ফেটসুর বিদায়ী সাধারণ সম্পাদক স্বর্ণেন্দু বর্মনের বক্তব্য, ‘‘বিশ্ববিদ্যালয় যদি নীতিপুলিশ হয়ে ওঠে, তাহলে পড়ুয়া-গবেষকেরা তা মেনে নেবেন না!’’ বিশ্ববিদ্যালয়ের বাংলা বিভাগের গবেষক অনল পাল বলেন, ‘‘বিষয়টি খুব স্বচ্ছ নয়। বিশ্ববিদ্যালয়ের সকলের সামনে বিষয়টি আনা দরকার। এ নিয়ে বিস্তারিত আলোচনার প্রয়োজন আছে।’’
শিক্ষামন্ত্রী পার্থ চট্টোপাধ্যায় অবশ্য ‘অনৈতিক’ কাজকর্মের কোনও ব্যাখ্যার দিকে যাননি। তিনি শুধু জানিয়েছেন, এই ধরনের নিয়ম বিশ্ববিদ্যালয়ের বিধিতে থাকা আবশ্যিক। মঙ্গলবার শিক্ষামন্ত্রী বলেন, ‘‘আমি মনে করি, এগুলো যাদবপুরের ক্ষেত্রে থাকা দরকার। ওখানে যা যা কাজকর্ম হয়, তা কি আর আমরা জানি না!’’ 
ঘটনাচক্রে, দীর্ঘদিন ধরেই যাদবপুরের পড়ুয়াদের একাংশের কার্যকলাপ নিয়ে ‘অখুশি’ শিক্ষামন্ত্রী। ঘনিষ্ঠমহলে ওই বিশ্ববিদ্যালয়ের ছাত্রছাত্রীদের বিষয়ে তিনি বারবার অসন্তোষ প্রকাশ করেছেন। পড়ুয়াদের ক্যাম্পাসের জীবনযাত্রা নিয়ে তিনি যে অসন্তুষ্ট, তা শিক্ষামন্ত্রীর এদিনের বক্তব্যেও স্পষ্ট। ঘটনাপ্রবাহ বলছে, ২০১৪-’১৫ সালে যাদবপুরে ‘হোক কলরব’ আন্দোলন চলার সময় তৎকালীন উপাচার্য অভিজিৎ চক্রবর্তী অভিযোগ করেছিলেন, বিশ্ববিদ্যালয়ের মধ্যে মাদকসেবন বন্ধে উদ্যোগী হয়েছিলেন বলেই পড়ুয়াদের অপছন্দের ব্যক্তি হয়ে উঠেছিলেন তিনি। তখন ‘হোক কলরব’ আন্দোলনের সরাসরি বিরোধিতা করেছিল তৃণমূল। উপাচার্যের প্রতি পড়ুয়াদের ব্যবহার নিয়েও তখন প্রশ্ন তোলা হয়েছিল। ‘হোক কলরব’ আন্দোলন চলাকালীন তৃণমূল সাংসদ অভিষেক বন্দ্যোপাধ্যায় তাঁর ফেসবুক পেজে ‘পোস্ট’ করেছিলেন, ‘মদ, গাঁজা চরস বন্ধ, তাই কি প্রতিবাদের গন্ধ’? ওই মন্তব্য নিয়েও তখন বিতর্ক দেখা দিয়েছিল। 
 ‘হোক কলরব’ আন্দোলন চলাকালীন সমাবর্তন অনুষ্ঠানে রাজ্যপাল তথা আচার্য কেশরীনাথ ত্রিপাঠীর হাত থেকে পদক নিতে অস্বীকার করেছিলেন বাংলা বিভাগের ছাত্রী গীতশ্রী সরকার। এখন গীতশ্রী ওই বিশ্ববিদ্যালয়ে বাংলা বিভাগেরই গবেষক। ‘ডিরেক্টর অফ ইউথ ওয়েলফেয়ারে’র কর্তব্য হিসাবে খসড়া বিধিতে যা বলা হয়েছে, তাকে ‘অস্বচ্ছ’ বলে অভিহিত করেছেন গীতশ্রী। তাঁর বক্তব্য, ‘‘ওই বিধি যাঁরা বানিয়েছেন, তাঁরা ‘অনৈতিক’ কাজ বলতে কী বুঝিয়েছেন, তারও ব্যাখ্যা দিয়ে দিতে পারতেন। বিশ্ববিদ্যালয় স্বাধীন চিন্তাভাবনার জায়গা। এভাবে ‘অনৈতিক’ তকমা দিয়ে বহু কিছুই বন্ধ করে দেওয়া যায়!’’ 
শিক্ষামহলের বক্তব্য, বিশ্ববিদ্যালয়ের শৃঙ্খলারক্ষা সুনিশ্চিত করতে খসড়া বিধিতে ‘বায়োমেট্রিক’ হাজিরা পদ্ধতি চালু করার বিষয়টি রাখাটা একেবারেই শিক্ষামন্ত্রীর মস্তিষ্কপ্রসূত। কিন্তু অধ্যাপক এবং পড়ুয়াদের জন্য ‘বিধিনিষেধে’র বিষয়টিতে বেশি আগ্রহী হয়েছেন রাজ্যপাল তথা আচার্য। যদিও এর আনুষ্ঠানিক কোনও সমর্থন মেলেনি। তবে এর আগে রাজ্যের বিশ্ববিদ্যালয়গুলিতে ছাত্র-শিক্ষকদের জন্য ‘আচরণবিধি’ চালু করতে চেয়েছিলেন রাজ্যপাল। শিক্ষামন্ত্রী সেই প্রস্তাবকে স্বাগতই জানিয়েছিলেন। অভিজ্ঞমহলের মত, এবার কড়াহাতে যাদবপুরকে সামলাতে রাজ্যপাল এবং শিক্ষামন্ত্রী দু’জনেই ‘সক্রিয়’ হয়েছেন। 
নতুন বিধিতে সরকারের বিরুদ্ধে মুখ খুললেই যেভাবে অধ্যাপক-কর্মীদের জন্য শাস্তির উল্লেখ রয়েছে, তা নিয়ে সোমবার জুটা নেতৃত্ব তাঁদের ক্ষোভের কথা জানিয়ে বলেছিলেন, প্রয়োজনে তাঁরা আইনি পরামর্শ নেবেন। যার প্রেক্ষিতে শিক্ষামন্ত্রীর বক্তব্য, ‘‘ওঁরা ইচ্ছা করলেই আদালতে যেতে পারেন। আদালত যদি এই বিধি চালু করতে বারণ করে, তাহলে করা হবে না! আমিও তাহলে বলতে পারব, চেষ্টা করেও যাদবপুরে শৃঙ্খলা আনতে পারিনি!’’